**Media Shutdown: Pagbabanta sa mga pahayagan**

*Media Shutdown*, pamilyar ba? Balikan natin ang rehimeng minsang ipinagkait ang karapatan ng mga pahayagan – ang rehimeng Marcos. Noong 1972, inutos ni Pangulong Marcos na ipasara ang lahat ng pahayagan at istasyon ng brodka kasabay ng pagbuwag ng Kongreso at pagdiklara ng Batas Militar o *Martial Law*. Ang pagkilos na ito ay nagnanais alisan ng kapangyarihan ang mediang ilathala ang mga balita at ilahad sa madla. Nang ibalik ang mga pahayagan, ay siyang pagpapailalim nito sa mahigpit na pamamahala ng gobyerno na nagresulta ng pagbawas ng karapatan ng malayang pagpapahayang. Nabawasan ang karapatan ng mga mamahayag, sinala at hinigpitan ang paglalabas ng mga balitang dahil sa mga kritikal na impormasyon.

Hindi lamang sa rehimeng Marcos naranasan ang panggigipit at pagpapasara sa mga pahayagan. Ang pagsampa sa mga mamamahayag ng kasong libelo sa pamumuno nina Pangulong Estrada at Pangulong Arroyo, at di pagsunod sa pangakong pagsulong ng Freedom of Information Law ni Pangulong Benigno Aquino III. Ilan lamang iyan sa mga panggigipit na naranasan dati ng media.

Sa kasalukuyan, hindi parin ganoon kalaya ang pamamahayag ng balita at impormasyon. Kamakailan ay nagimbal ang mga pahayagan sa isyung kinasangkutan ng Rappler. Sila ay nakatanggap ng pagbabanta na mabilisang pagpapasara ng kanilang kumpanya ayon sa Securities and Exchange Commission (SEC) dahil umano sa paglabag sa *foreign equity restriction*. Ayon sa SEC, ang nilabag ng Rappler ay patungkol sa Philippine Depository Receipt (PDR) ng banyagang investor na Omidyar Networks. Ngunit ang Rappler ay pagmamay-ari ng Pilipino, at ang nasabing PDR mula sa banyagang Omidyar ay isa lamang Depository Receipt upang payagan ang Rappler na mamuhunan sa mga local na media outlets nang walang halong pag-aangkin ng ibang dayuhan o lokal na negosyante. Sinabihan din ng mga *supporters* ng pangulo Duterte ang Rappler na nagpapahayag ng *“fake news”* dahil lamang sa mga kritikal artikulo at balitang patungkol sa pangulo.

Bukod sa Rappler, may mga media outfits ding nakakaranas sa mga pagbabanta at panggigipit sa media katulad ng Philippine Daily Inquirer at ABS-CBN. Pinipilit ang Philippine Daily Inquirer na ibenta at pahayagan sa mg aka-alyado at political financer ni Pangulong Duterte. Sa kabilang banda, binantaan din ni Duterte ang ABS-CBN na ipapasara ito, ngunit pagbibigyan niya ito kapag susuportahan nila ang pagpapalit ng konstitusyon na maging pederal.

Karapatan ng mga pahayagan at mga mamamahayag ang malayang paglalahad ng mga walang kinikilingang balita. Karapatan nilang maglahad ng impormasyon ng walang nagdidikta.

Ang KASAMA/SSC ay nakiki-isa sa kampanya ng malayang pagpapahayag ng mga balita at impormasyon na siyang karapatan ng lipunan. Ang malayang pagpapahayag ay pangunahin sa demokrasya ng ating republika at ng ating mamamayan.

Ang malayang pamamahayag ay karapatan ng mga mamamahayag, at ang tunay at walang kinikilingang balita ay karapatan ng lahat.